PF โชว์พรีเซลล์ 7เดือนแรกทะลุหมื่นลบ. จ่อผุด23โครงการใหม่หนุนยอดขายโตเข้าเป้า 2.1หมื่นลบ.
PF โชว์พรีเซลล์ 7 เดือนแรกทะลุหมื่นลบ. จ่อผุด 23 โครงการใหม่หนุนยอดขายโตเข้าเป้า 2.1 หมื่นลบ.
21 ส.ค. 2561

นายวงศกรณ์ ประสิทธิ์วิภาต กรรมการผู้จัดการ บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทฯยังคงเป้าหมายยอดขายปีนี้ไว้ที่ระดับ 21,200 ล้านบาท ซึ่งในช่วง 7 เดือนที่ผ่านมา (ม.ค.-ก.ค.) มียอดขายมากกว่า 10,000 ล้านบาท แม้ในช่วงครึ่งปีแรกบริษัทฯจะมีการเปิดตัวโครงการใหม่เพียง 1 โครงการ มูลค่า 160 ล้านบาท
นอกจากนี้ บริษัทยังคงเป้าหมายรายได้รวมในปีนี้ไว้ที่ระดับ 24,090 ล้านบาท ซึ่งในช่วงครึ่งปีแรกบริษัทฯมีรายได้แล้ว 8,713 ล้านบาท และ ณ สิ้นไตรมาส 2/61 บริษัทมียอดขายรอโอนในมือ (Backlog) มูลค่ารวมกว่า 5,764 ล้านบาท แบ่งเป็นจากโครงการแนวราบจำนวน 2,665 ล้านบาท และจากโครงการคอนโดมิเนียมจำนวน 3,009 ล้านบาท ซึ่งจะทยอยรับรู้ในช่วงครึ่งปีหลังจำนวน 4,556 ล้านบาท ส่วนที่เหลือจะทยอยรับรู้ในปี 62
ขณะที่แนวโน้มผลการดำเนินงานในช่วงครึ่งปีหลัง คาดว่าจะเติบโตอย่างต่อเนื่อง ทั้งรายได้และยอดขาย (Presale) เนื่องจากมีการเปิดตัวโครงการมากขึ้น ประกอบกับภาพรวมเศรษฐกิจฟื้นตัวดีขึ้น ตามการลงทุนที่ชัดเจนของภาครัฐ ซึ่งจะส่งผลดีต่อภาพรวมตลาดอสังหาริมทรัพย์
ทั้งนี้ บริษัทฯมีแผนเปิดตัวโครงการใหม่ในช่วงครึ่งปีหลัง รวมจำนวน 23 โครงการ มูลค่าโครงการรวม 20,024 ล้านบาท เป็นโครงการแนวราบ จำนวน 19 โครงการ มูลค่าโครงการรวม 19,684 ล้านบาท และเป็นโครงการคอนโดมิเนียม จำนวน 4 โครงการ มูลค่าโครงการรวม 10,340 ล้านบาท ซึ่งจะเปิดตัวโครงการแนวราบในช่วงไตรมาส 3/61 จำนวน 12 โครงการ มูลค่าโครงการ 12,298 ล้านบาท ส่วนที่เหลือจะเปิดในช่วงไตรมาส 4/61 ทั้งหมด
โดยในปี 2561 บริษัทฯมีการขายที่ดินให้กับบริษัทร่วมทุนรวมจำนวน 4 โครงการ คิดเป็นมูลค่าขายรวม 5,100 ล้านบาท ซึ่งในปีนี้บริษัทฯจะทยอยรับรู้รายได้จากการขายที่ดิน จำนวน 4,060 ล้านบาท ทยอยรับรู้รายได้ตั้งแต่ไตรมาส 2/61 ที่ผ่านมา โดยบริษัทฯมีการรับรู้รายได้จากการขายที่ดินแล้วจำนวน 530 ล้านบาท ขณะที่ในช่วงไตรมาส 3/61 บริษัทฯจะรับรู้รายได้จากการขายที่ดินจำนวน 2,430 ล้านบาท และในไตรมาส 4/61 จะรับรู้รายได้จากการขายที่ดินจำนวน 1,100 ล้านบาท ส่วนที่เหลือ 1,040 ล้านบาท จะทยอยรับรู้ในปี 62
ส่วนในปี 62 บริษัทฯมีแผนขายที่ดินเพิ่มอีกจำนวน 3 แปลง มูลค่าขายรวม 1,000 ล้านบาท เพื่อพัฒนาเป็นโรงเรียนนานาชาติทั้ง 3 ทำเล ได้แก่ ทำเลแจ้งวัฒนะ มูลค่าขาย 300 ล้านบาท, ทำเลสุขุมวิท 77 มูลค่าขาย 150 ล้านบาท และในทำเลโครงการ Uni loft เชียงใหม่ มูลค่าขาย 550 ล้านบาท
อย่างไรก็ตาม การรับรู้รายได้จากการขายที่ดินจะเป็นไปตามสัดส่วนการถือหุ้น ซึ่ง PF ถือหุ้นในบริษัทร่วมทุน 51%